FM Towns Marty
FM Towns Marty (იაპონ. エフエムタウンズマーティ) — მეხუთე თაობის სახლის ვიდეო თამაშების კონსოლი, შექმნილი და გამოცემული იაპონური კომპანია Fujitsu-ის მიერ 1993 წელს ექსკლუზიურად იაპონიაში. ის არის პირველი 32 ბიტიანი სახლის სისტემა და დაფუძნებულია 1989 წელს გამოსულ Fujitsu-ს კომპიუტერ FM Towns-ზე და ამავე დროს უკუთავსებადია FM Towns-ის ადრეულ თამაშებთან. სისტემის თავდაპირველი ფასი შეადგენდა 1000 აშშ დოლარს. ის მოიხმარდა AMD 386SX-ის ცენტრალურ პროცესორს 16 მჰც ტაქტური სიხშირით, 2 მბ ოპერატიულ მეხსიერებას და CD დისკწამყვანს. კონსოლის გრაფიკულ ჩიპს შეეძლო 256 ფერის გამოტანა ეკრანზე. 1994 წელს კომპანიამ გამოსცა კონსოლის მოდერნიზებული ვერსია FM Towns Marty 2, რომელსაც ჰქონდა მუქი ნაცრისფერი კორპუსი, შედარებით იაფი ღირდა, თუმცა მისი წინამორბედის ინდენტური იყო. გავრცელებული აზრით, ძველთან შედარებით ახალ ვერსიას გააჩნდა უფრო სწრაფი პროცესორი, თუმცა ეს ფაქტი მცდარი აღმოჩნდა. აგრეთვე არ დადასტურდა ისიც, რომ მასში განთავსებული იყო Intel 486-ის პროცესორი. Fujitsu-მ გამოსცა მესამე ვერსია FM Towns Car Marty, რომელიც გამოიყენებოდა ავტომობილის პირობებში. მას გააჩნდა ჩაშენებული სანავიგაციო სისტემა და სხვა მახასიათებლები. მისი მოხმარება შესაძლებელი იყო სახლის პირობებშიც. მიუხედავად მძლავრი აპარატული შესაძლებლობებისა, FM Towns Marty კომერციულად წარუმატებელი აღმოჩნდა. საბოლოოდ, 1995 წელს კონსოლის წარმოება შეწყდა. ამის მიუხედავად, მესამე მხარის დეველოპერები 1999 წლამდე აგრძელებდნენ კონსოლზე თამაშების გამოცემას.